Sgorio

Rhaglen deledu sy'n dangos pêl-droed ydy Sgorio. Cynhyrchir y rhaglen gan gwmni teledu Rondo ar gyfer S4C. Cafodd y rhaglen gyntaf ei ddarlledu ar 5 Medi 1988 ac er ei fod wedi gwneud ei farc trwy ddangos pêl-droed Ewropeaidd, dechreuodd y gyfres trwy ddangos amryw chwaraeon, gan gynnwys ralio, rygbi'r gynghrair, hyrlio, pêl-droed Gaelaidd, hoci ia a dringo.

Uchafbwyntiau pêl-droed o La Liga yn Sbaen a phêl-droed Yr Eidal yn Serie A oedd conglfaen y rhaglen ac, yn y dyddiau cyn teledu lloeren, yn denu gwylwyr o dros Glawdd Offa. Ers 2008 mae Sgorio yn darlledu gêm fyw o Uwch Gynghrair Cymru ar brynhawn Sadwrn gydag uchafbwyntiau gweddill y gemau yn ymddangos ochr yn ochr ag uchafbwyntiau La Liga yn rhaglen nos Lun.

Dylan Ebenezer a Morgan Jones sydd yn cyflwyno gyda chyn ymosodwr Newcastle United a Chymru, Malcolm Allen a chyn chwaraewr canol cae Abertawe a Chymru, Owain Tudur-Jones.

Y Rhaglen Gyntaf 

Daeth y syniad am raglen bêl-droed Ewropeaidd gan gwmni teledu annibynnol, Ffilmiau'r Nant yn dilyn trosglwyddiadau Ian Rush o Lerpwl i Juventus a Mark Hughes o Manchester United i Barcelona. Yn anffodus erbyn i'r rhaglen gyntaf gael ei darlledu ar 5 Medi 1988, roedd y ddau chwaraewr wedi dychwelyd i'w clybiau yn Lloegr!

Cyflwynydd y rhaglen gyntaf oedd cyn asgellwr Abertawe a Chymru, Arthur Emyr gyda'r gohebydd a'r sylwebydd Emyr Davies yn Barcelona ar gyfer y gêm ddarbi rhwng Barça ac Espanyol yn y Camp Nou. Yn ogystal â'r pêl-droed, roedd Rownd Derfynol Pencampwriaeth Hyrlio Iwerddon rhwng Galway a Tipperary, tenis o Cincinnati lle roedd Stefan Edberg yn herio Mats Wilander, badminton o Hong Cong a gêm pêl-fasged rhwng Yr Undeb Sofietaidd ac Awstralia.

Pêl-droed Ewropeaidd 

Yn y 1990au cynnar penderfynodd S4C y dylai'r rhaglen ganolbwyntio ar uchafbwyntiau pêl-droed gyda'r Bundesliga o'r Almaen yn cael ei ychwanegu at La Liga a Serie A, ac ym 1997 darlledwyd El Clásico rhwng Real Madrid a Barcelona yn fyw ar S4C gyda is-reolwr presennol Cymru, Osian Roberts yn un o'r gwesteion stiwdio.

Mae Sgorio hefyd wedi darlledu uchafbwyntiau o'r Eredivisie yn Yr Iseldiroedd, Ligue 1 yn Ffrainc a'r Primeira Liga o Bortiwgal dros y blynyddoedd.

Cyflwynwyr 

Arthur Emyr oedd y cyflwynydd gwreiddiol ond pan adawodd y rhaglen ym 1995, Amanda Protheroe Thomas gymrodd yr awenau, gan ddod yn un o'r merched cyntaf i gyflwyno rhaglen deledu bêl-droed. Yn 2002 daeth Morgan Jones yn drydydd cyflwynydd y gyfres cyn symud i arwain y rhaglenni byw ar brynhawn Sadwrn yn 2008 ochr yn ochr â Malcolm Allen, gyda Nic Parry ac Alun Williams yn cyflwyno ar nos Lun.

Rhwng 2010 a 2014 ymunodd Dylan Ebenezer â'r tîm fel cyflwynydd a sylwebydd gyda chyn ymosodwr Celtic a Chymru, John Hartson hefyd yn ymuno fel un o'r gwybodusion. Ar gyfer tymor 2014-2015 symudodd Sgorio i fod yn rhan o raglen chwaraeon Clwb ar ddydd Sul gyda Nicky John yn cyflwyno o'r meysydd pêl-droed ond dychwelodd i brynhawn Sadwrn ar gyfer tymor 2015-16 gyda'r cyn bêl-droediwr rhyngwladol Gwennan Harries yn ymuno â'r tîm cyflwyno.

Rhaglenni Eraill 

Yn ogystal â gemau rhyngwladol Cymru, mae Sgorio wedi dangos gemau byw o Gynghrair y Pencampwyr, Cynghrair Europa, Cwpan FA a Thlws FA o dan faner Sgorio.

Cyfeiriadau

Dolenni allanol
S4C
Sgorio (Welsh)
Rondo Media

Rhaglenni teledu S4C
Rhaglenni teledu chwaraeon
Pêl-droed yng Nghymru
Cyflwyniadau rhaglenni teledu 1988
Rhaglenni teledu Cymreig yr 1980au
Rhaglenni teledu Cymreig yr 1990au
Rhaglenni teledu Cymreig yr 2000au
Rhaglenni teledu Cymreig yr 2010au
Rhaglenni teledu Cymreig yr 2020au